
Figura 1. Modele ale relaţiilor de cuplu realizate (din sârmă şi 
mărgele) de către participantele la workshopul „Diagnoza şi intervenţia 
psihoterapeutică în relaţia de cuplu prin tehnici creativ-expresive”, workshop 
susţinut de Ligiana Petre & Jeanina Cirstoiu. 

Te invit acum să priveşti materialele şi uneltele din fața ta — 
unele cunoscute, altele necunoscute — sârmă, cleşti, mărgele de 
diferite forme şi culori, din diferite materiale... sunt unelte care par 
făcute să înşire mărgele sau, dimpotrivă, par instrumente de tortură... 
unele ştiu să alăture culori şi forme, altele să rupă, să taie, să închidă, 
să răsucească... priveste-le şi afla ce iti vine să faci cu ele ... să le 
laşi deoparte sau să le cunoşti. 

Astăzi, toate obiectele aflate în faţa ta te vor ajuta să faci şi 
să desfaci, să compui, să îţi aşezi, să modelezi, să insiri şi să desiri, 
să iti aduni de prin colţurile minţii sau să aduci, din centrul vieţii în 
palmele tale, o relaţie. Şi nu e orice relaţie, ci e relaţia iubită, dorită, 
trăită sau visată. Relaţia ta de iubire... 

Sunt aici toate momentele, toate trăirile, gândurile, forţele 
văzute, simţite, puternice sau plăpânde, care au creat-o, au 
transformat-o, au întărit-o sau au slăbit-o, au modelat-o aşa cum a 
ajuns în prezent în viata ta... ele ti-au fost tot timpul la îndemână... 
acum le ai în faţa ta, desfăşurate sau adunate. 

Poate ţi-ai recunoscut deja culorile, fiorul şi ai văzut şi 
pasiunea lui pe undeva... şi vorbele calde, şi cele mai tăioase, 
adunate într-un colt de inimă, ori altceva... ia-le în mâinile tale şi 
compune-ti acum inima, adu relaţia lângă tine, fă-o aşa cum numai tu 
ştii, pentru că, astfel, ai puterea să o recompui aşa cum ai nevoie. De 
data aceasta, destinul e în mâinile tale, eşti mai mult ca oricând un 
creator care ştie că schimbarea, adaptarea şi evoluţia STAU în 
mâinile tale, în mintea şi în inima ta... adună acum toate momentele 
când mai mult ca oricând ceea ce ai simţit, ai gândit, ai spus, ai ales, 
ai făcut sau nu ai făcut, au căpătat un sens, dorit sau nu... devino 
conştientă de efectele pe care le atragi, le culegi, le aduni, le eviti, le 
cauţi şi poţi să le laşi acum pe un fir de gând sau de sârmă... 

CAUTA-TI BUCATA DE SÂRMĂ ŞI CUNOASTE-O MAI 
BINE... este bine să faci aceasta... doar pe firul ei iti vei modela 

inima, emotiile, gandurile, amintirile adunate de relatia ta de iubire 
împlinită, trăită, abandonată, dorită sau altfel, aşa cum ştii tu şi simţi 
în acest moment... poţi acum să te joci cu ea... simte-i atingerea, 
tăria, duritatea, flexibilitatea... ce iti vine să faci cu ea? Ce formă 
simt mâinile tale nevoia să îi dea? Simt mai degrabă nevoia să o 
strângă sau să o întindă? Să o răsucească sau să o îndrepte? Să o 
netezească sau să îi ofere o formă? Las-o să prindă formă şi mergi 
mai departe în interiorul tău şi vei afla de unde îi vine forma, dacă nu 
ştii deja... oare firul dur a dat forma şi cuminţi, fără putere de a se 
opune, mâinile au ascultat dorinţa sârmei de a şi-o exprima?... ori 
mintea incapatanata caută să preia controlul şi să creeze exact acea 
formă cunoscută, structura evidentă a relaţiei tale... o formă dorită, 
aşteptată, potrivită. Observă cât de uşor sau de greu a fost să o 
modelezi, să o accepti, să o primeşti, să o laşi să existe... 

A venit acum momentul întâlnirii cu el, cu un instrument 
care ştie să tale, să strângă, să răsucească să lege, să dezlege, etc. ... 
Poţi să-l iei cu tine şi să-l priveşti. Stă bine în palma ta acest 
instrument de transformare, de intervenţie, aşa rece cum pare şi lipsit 
de scrupule şi de culoare... Ce simţi când îl strângi, când îl închizi şi 
îl deschizi? Priveşte-i vârful şi gândeşte-te la modul în care 
acţionează... taie sau răsuceşte, tine ceva foarte strâns sau poate că e 
în stare să facă toate aceste lucruri... ia o bucată de sârmă şi 
exersează mişcarea... e o mişcare familiară sau ciudată, pe care ai 
mai făcut-o sau nu... poate că o faci cu uşurinţă, cu forță — sau, 
dimpotrivă, ai nevoie de efort, de încercări repetate... poate că 
efectul e cel aşteptat, anticipat cu precizie sau poate că e surprinzător, 
plăcut sau neplăcut... 

A fost cleştele pe care l-ai încercat cel potrivit? Sau iti dai 
seama acum, exersând, că aveai, de fapt, nevoie de altul, pentru o altă 
mişcare sau altă acţiune? Uneori ti se pare că acolo unde ai tăiat ar fi 
trebuit mai întâi strâns sau răsucit... sau nici acum nu e târziu să faci 

acțiunea potrivită...şi da, nu e târziu nici acum să alegi o altă bucată 
de sârmă si să repeti acţiunile, mişcările, de data aceasta mai lent, 
mai constient, folosind instrumentul potrivit si anticipand pasul 
următor... 

Continuă să modelezi până când ajungi la forma dorită, chiar 
dacă ai nevoie de mai multe încercări... observă că la fiecare încercare 
forma e diferita, din ce în ce mai frumoasă sau dimpotrivă, mai în 
acord cu ceea ce simţi şi gândeşti acum, cu şi despre relaţia ta de 
iubire. Observa-ti mişcările... Sunt mai precise, deja te-ai familiarizat 
cu modul în care poţi da sens şi formă unei relaţii înşirate pe un fir 
sau, dimpotrivă, te simţi stângace, de parcă toată ființa ta atârnă 
acolo... Te invit să rămâi cu tine... Poti să te sustii, să te laşi să iti 
recreezi iubirea aşa cum poţi în acest moment. Important este să fii... 

Observă că ţii în mână forma dorită, forma care exprimă cel 
mai bine modul în care ai modelat, ai acţionat şi ai ales, până când 
relaţia ta de iubire a ajuns să arate astfel... Si acum îţi dai seama că, 
deşi e o formă frumoasă, e doar un început, un cadru pe care îl vei 
umple cu tot ceea ce vei întâlni pe parcurs — cu resurse, cu daruri, cu 
provocări, cu lucruri pe care le vei primi cu uşurinţă sau pentru care 
va trebui să negociezi sau chiar să lupti, în felul tău... şi pentru că 
fiecare lucru trebuie fixat ca să rămână acolo unde ni se pare că ar fi 
locul lui, te invit să alegi noi fire de sârmă care te vor ajuta să fixezi 
experienţele pe cadrul proaspăt creat şi de care te-ai bucurat până 
acum... 

Si vei înfăşura pe firul relaţiei tale de iubire fiecare 
experiență, căutându-i locul cel mai potrivit, păstrând cadrul sau 
modificându-l la nevoie... priveşte mărgelele din faţa ta, formele lor, 
culorile — sunt culori care iti plac, care iti sunt familiare şi culori la 
care nu te-ai fi gândit că şi-ar găsi locul pe firul relaţiei tale... 

Ia-le în mână, câte una, şi găseşte-le locul în relaţia ta... 
fiecare din ele iti vorbeşte despre iubire într-un fel sau altul... aşa 

cum, atunci cand te gandesti la relatia ta, fiecare experienta, cuvant, 
amintire, gest, emotie sau senzaţie a avut şi are locul si rolul său 
precis în spaţiul, timpul şi cadrul pe care l-ai creat împreună cu 
celălalt... fiecare străluceşte cumva, reflectă într-un mod anume, 
special, aşa cum numai tu ştii, investirea pe care i-o acorzi... 

Te invit acum să devii cât mai conştientă de locul, contextul, 
momentul şi sensul fiecărei experienţe pentru relaţia ta de iubire... pe 
care o vei şlefui şi o vei infrumuseta cu noi experienţe, cu noi 
mărgele colorate şi strălucitoare pe care le adaugi pe cadrul de sârmă 
pe care l-ai modelat în forma cea mai potrivită... iar dacă locul lor nu 
este în relaţia aceasta, vei găsi cea mai potrivită modalitate de a 
schimba şi transforma situaţia actuală în situaţia dorită... poţi adăuga 
sau scoate, poţi îndrepta sau tăia... poți adăuga noi mărgele, noi 
experienţe şi semnificaţii, poţi infrumuseta... şi vei aştepta pentru a 
lua cea mai potrivită decizie sau vei acţiona rapid... pentru că există 
permanent la îndemână surse şi resurse, pentru că poţi vorbi despre 
ceea ce crezi că nu poţi face şi poţi cere, primi şi accepta ajutor... 

Iar atunci când, în dreptul unui loc şi moment de trecere, de 
cumpănă sau dificultate, firul pare că se termină, te invit să îl strângi 
bine în jurul cadrului şi să alegi altul, de mărimea potrivita, pentru a 
lucra în continuare până când cadrul este asigurat şi stabilizat... 

Şi indiferent cât de bine şi frumos merg acum lucrurile, te 
invit să priveşti şi în jur, la celelalte persoane, la modul în care se tes 
şi se repară, se leagă şi se dezleagă, se strâng şi se deznoadă relaţiile 
din jurul tău, pentru că fiecare din ele a descoperit o soluţie, un leac, 
o răsucire magică, un mod special de a da stabilitate şi frumuseţe 
relaţiei sale... 

Şi te invit să rămâi conştientă că, oricât de bine ai lucrat şi 
oricât de frumos este momentul de acum, permanent poţi adăuga, 
îndrepta, împodobi sau simplifica propria ta creaţie, propria ta relaţie 
de iubire, pe care o modelezi şi care te modelează continuu. 

DANSUL: de la efecte intuitive la psihoterapie 
— Partea I — 


Psih. Drd. Flavia CARDAŞ? 
Universitatea din Bucuresti 


Corpul a reprezentat dintotdeauna 
un aspect important in societatea 
noastră. In timpul Renaşterii, 
corpul era văzut, pe de-o parte, ca 
inexistent sau neimportant, fiind, 
pe de altă parte, idealizat şi 
contemplat. Însă începând cu 
secolul XIX, este recunoscută 
conexiunea dintre experienţa 
corporalitatii şi identitatea 
personală. Corpul reprezintă 
instrumentul principal în dans. 
Înainte de apariţia limbajului scris, dansul era una dintre metodele 
transmiterii informaţiilor din generaţie în generaţie, fiind, astfel, una 
dintre cele mai vechi forme de comunicare interumană. 

Dansul a fost utilizat ca terapie de mii de ani: în ritualurile de 
influențare a fertilității, ca metodă de vindecare a bolilor, ca 
celebrare a naşterii sau ca însoţire a oamenilor pe ultimul drum. 
Lamond (2010) aminteşte faptul că, în Grecia Antică, oamenii 
valorizau foarte mult dansul, considerându-l esenţial în dezvoltarea 
comportamentului social. 

Dansul se diferenţiază de psihoterapia prin dans şi mişcare, 
deşi uneori este considerat “terapeutic” datorită efectelor sale 
pozitive: echilibru, coordonare, îmbunătăţirea imaginii corporale, 
relaxare, etc. Această distincţie este deseori neclară deoarece oamenii 

tind să definească lucrurile care îi fac să se simtă bine drept 
“terapie”. În continuare, vor fi enumerate câteva dintre diferenţele 
esenţiale dintre dans şi terapia prin dans şi mişcare. 

Cursurile de dans sunt predate de obicei de un coregraf sau 
un profesor de dans, care are rolul de a-i învăța pe participanţi 
anumiţi paşi sau diferite coregrafii, însă nu de a-i îndruma pe aceştia 
să conecteze mişcările cu emoţiile, trăirile, gândurile, ideile ce 
însoțesc aceste mişcări — aşa cum se întâmplă în sesiunile de terapie 
prin dans/mişcare. Deşi, uneori, individul care dansează poate începe 
să asocieze diferite mişcări cu anumite imagini sau emoţii, 
intervenţia psihoterapeutică nu poate avea loc în sala de curs 
deoarece coregraful/profesorul de dans nu are competenţe în 
psihoterapie sau consiliere. Cu alte cuvinte, beneficiile cursurilor de 
dans sunt intuitive, însă nu au o anumită finalitate, aşa cum o pot 
avea într-o sesiune de dans-terapie, unde principalele obiective sunt 
autocunoasterea şi vindecarea. 

Comparativ cu dansul care are beneficii de necontestat, 
psihoterapia prin dans/mişcare abordează diferit mişcarea, ducând-o 
la un alt nivel: dansul devine mai mult decât o oportunitate de 
relaxare şi distracţie care diminuează stresul — devine un limbaj care 
permite oamenilor să se exprime pe sine într-un spaţiu sigur şi 
protejat de confidentialitate. Aceştia 
au astfel şansa să comunice 
conştient sau inconştient anumite 
trăiri utilizând mişcarea, ce 
reprezintă instrumentul principal de 
lucru în procesul dansterapeutic. 

Cu ajutorul mişcării se 
dezvoltă un întreg proces prin care 
indivizii pot lucra cu dificultățile lor 
şi asupra acestora, atât verbal, cât şi 
corporal. Jar prin schimbarea 
vocabularului de mişcare au loc 
schimbări la nivel psihic şi 
emoţional datorită puternicei 
conexiuni între minte, corp şi suflet 

— acesta fiind unul dintre principiile fundamentale ale psihoterapiei 
prin dans şi mişcare. 

Jurnalul unui art-terapeut 


Lect. Univ. Dr. arh. Mihaela SCHIOPU* 
Universitatea de Arhitectura si Urbanism Ion Mincu 
Art-terapeut al Asociatiei PAVEL, 
sectia oncopediatrie Institutul Oncologic Bucuresti 


Intâi cărucioarele. Apar ca si cum ar fi in calesti. Fiecare 
vine de pe hol cu ochii la locul de pictat. Trebuie gasit un loc in asa 
fel încât să incapa sub masă cu cărucior cu tot. Au ochi zambitori. Ne 

interesează culorile. Şi apa. Mamele stau în picioare deocamdată, 
pentru că vor să ocupe cât mai puţin loc şi să fie de folos. 

Încep întrebările. “Cum a fost ieri? Cum a fost la operaţie? 
Cum a fost la celălalt spital?”. Unele cuvinte se şoptesc pe deasupra 
capetelor copiilor. 


Apoi apar mamele cu bebeluşi. Aiana. $i Mada. Mamele lor 


au nevoie de fotolii pentru că-și tin pruncii în brațe. Una dintre zilele 
acelea în care aproape toată lumea din secţie pictează. Mădă ţine 
pensula ca pe un bat cu care parcă vrea să bată la tobă. Ea şi Aiana au 
un an și jumătate. Faţă în față, lasă amândouă brusc pensulele şi 
încep să picteze cu mâinile, frenetic. Ţipă de încântare. În cinci 
minute sunt colorate pe față şi pe haine. Stam cu răsuflarea tăiată. 
Mamelor nu le pasă că vopseaua nu se ia de pe hainute. Fiecare 

zâmbet e o victorie, fiecare pată de culoare e o minune. Primele lor 
pânze, care se vor lua acasă şi se vor expune pe perete. “Mâine e ziua 
lui buni. Îi ducem cadou chestiunea asta. Ce-o să se mai bucure! Să 
ştiţi că parcă mi-e greu să i-o dau chiar maică-mii, vă dati seama, fata 
mea a făcut prima pictură din viata ei!” 

Se varsă apa pe masă. Caut mopul. Gata. Mămici şi bebeluşi 
se duc să se schimbe. Circulă pe hol, către saloane, cu operele 
micutelor la piept. 

“Să nu foloseşti negru, ce nevoie ai de negru?” spune mama 
lui Cătă. Se uită în ochii mei și zice cu subinteles: “nu-i dau voie să 
folosească ...” “Lasati-l, pentru el înseamnă ceva...” adaug. “Da... 
totuşi să-l las?” Tace. Cata înşiră munţi de negru. Mama lui continua: 
ştiţi, mi-am promis să nu mă mai împrietenesc cu nimeni. Din toate 
căte eram acum doi ani, cu copiii, am rămas doar noi. Dar nu mă lasă 
inima”. Mămica lui Silviu îi întinde un servetel. “Nu te mai gândi. 
Fiecare e altfel. Fiecare copil. Cu steaua lui. Nu-i așa doamnă?” Le 
fac semne să mergem pe hol, în fata camerei în care pictăm. De 
acolo, putem privi și copiii şi putem vorbi fara oprelisti. 

Bunica lui Liviu are ochii plini de lacrimi. Mamele sesizează 
momentul şi trag o fugă în saloane. Ca să ne lase puţin singure. 
“Prințul nostru, print... Mor dă el, doamnă, mor dă el, cad din 
picioare... Aşa o fi, să nu se mai poată? Că dacă aş vinde tot şi-aş 
mânca un codru de pâine în mijlocu’ pădurii, n-aş zice nu, să mă bata 
Dumnezeu dacă mint... El e viata mea, minunea mea, că io l-am 
crescut și l-am purtat curat, că mă întreba şi doamna la şcoală cum 
pot... ÎI legănam pă picioare, mânca-l-ar mama pă el dă frumos... 
Mă strange aici... Fac orice, în genunchi merg pan’ acasă, da’ nu 
pan’ acasă, pan’ la capatu’ pământului, dacă trebuie... Da’ poate să 
mil'eşte Domnu” si dă noi, ia veniţi aici la baba să vă strâng... “ O 
tin în braţe si mă uit la chipul ei. O bunică pe care o iubeşte toată 
secția. 


15 


VOL. 3, NR. 4, 2016 


A REVISTA DE TERAPII CREATIV-EXPRESIVE SI DEZVOLTARE PERSONALA UNIFICATOARE 


“Ca, stiti, zice toata lumea ca sunt buna, toti copiii sunt ca ai 
mei, care vrea ceva, imediat se duce baba si le ia, ma stiti cu punga, 
io toată ziulica dă-i, traversează, că vrea copilu” parizer. Ce dacă vrea 
şi nu-i al meu, io mă duc, că tot copil e. Mai il ţineţi minte pă Vivi? 
Cum zicea el, spală-mă pă cap, bunică, şi io gata, îl spălam, îl 
aranjam, ca pă Liviu, că era ca al meu, de-atâta ce-am stat în saloane 
împreună. Ce copil, ce bun era, cum nu zicea el nimica, dacă-l durea 
tăcea în el, să băga în el și doar desenele animate ce-l mai alinau dă 
inimă... îi plăceau alea de i le puneati, la relaxare”. Încă o dată si 
încă o dată am derulat povestea lui Vivi, cu lacrimi. 

Intreb: “Pictim? Că e si buni a lui Ducu”. Răspunde: “Cum 


nu, da ştiţi că pân” aci n-am pictat în viata mea. Vreau, că-mi trece 
timpul şi stăm și noi unele cu altele”. Punem o masă separată, pentru 
cele două bunici. Mă aşez lângă ele. Vorbim cu ton scăzut. “...mă 
arde doamnă, mă arde pă piept, vedeţi ce fac io acilea? Muntele ăsta 
simt io că e inima mea...” Privesc şi întreb, despre conturul negru, 
despre singurătate şi despre nădejde. Acum copiii se zbenguie pe hol 
aşa că avem puţină intimitate. 

Bunica lui Ducu pictează o cană cu flori: “ce-aş mai vrea 
acasă, că stă singură nepoata... dacă nu-s io, tre” să-şi facă singură de 
mâncare... e şi ea copil, e mică si cine să-i dea? Că dacă nu-s eu, că 
noi stăm aicea cu lunile... Da’ mă gândesc şi la Ducu, câte le trage, 
cum să-l las singur, că noaptea vrea să-l tin în braţe... Zice că altfel i- 
e frică...”. Pictează doi pomi cu câte două ciuperci, doi câte doi. Mai 
adaugă o ciupercă în stânga. Întreb: “A învăţat să gătească nepoata?” 


” 


Răspunde: „Da. Ştiţi că mi-e şi milă câte ştie să facă...”. “Sunteţi 
mândră de ea?”. “O, doamnă, cum să nu fiu? Ştie mai bine ca mine 
să pună chiftelele la cuptor.” Şi discuţia continuă, despre tot ce s-a 


întâmplat de când nu ne-am mai văzut. Socotim împreună toate 

lucrurile bune. Le privesc pe amândouă. Încep să fredoneze melodii 
din tinerețe şi pictează cu foc. Vine şi bunica lui Sami. “Să stau şi io 
cu voi, cum făceam când eram fată, la clacă”. Își povestesc, una 
alteia despre vise, despre bărbaţii lor, despre copiii din Franţa, despre 
putere. “Mai stăm şi noi şi ne trece timpu’... ne mai ia din amar. Că 
suntem pă frigare.” Adaug: “Ce e muntele ăsta?”. „E că aşa e viata 
mea, tot târâş, tot cu chin.. Da io pun şi flori, că dacă nu pun io, cin’ 
să pună... Că nu ne lasă Domnu... lo aşa cred, că nu ne-o uita. Pân- 


acu’ nu ne-a uitat, cu greu, cu uşor, cu ce-a fost...” Bunica lui Ducu 
zice: “Păi ne-a ales Domnu, că uite, noi putem... câte nu putem noi?” 

Aşa a zis şi Ducu: „lo pot buni, pot, orice... inima vieţii 


mele...” Le las să continue şi trag o fugă prin câteva saloane. 

Mă întorc. Bunicile sunt acum pe hol. 

Apare Victor. ÎI văzusem in salon cu o lacrimă pe obraz. 
Zice: “M-am gândit: o să fac o pictură despre uşa de fier care se 
închide după tine la blocul operator şi habar n-ai ce urmează. Numai 
tu şi Dumnezeu. O uşă grea într-un negru mare. Cum vi se pare?” 
Mama lui adaugă: “Să exprimi tot sufletul tău”. Aparent, se discută 
despre expoziţia noastră dedicată celor de la Colectiv. E o ocazie să 
vorbim despre lucrurile grele. Victor şi Mirel s-au nimerit acum la 
aceeași masă. Il întreabă pe Mirel: “Îţi amintesti şi tu cum e?” Mirel 
răspunde, cu o supărare greu ascunsă: “Eu nu am avut acum să mă 
operez, mi-au spus că nu se bagă. Doar am stat în spitalu’ ăla 
internat”. Deocamdată, pentru Mirel operaţia e un vis de neatins şi i 
se pare că Victor a fost norocos. 

Continui: “A fost greu cu operaţia?” „N-am văzut decât că 
am intrat. Mama ştie restul.” Mama lui Victor, topită, are expresia 
cuiva care a trăit un million de vieţi. Sopteste: “Eu, ce să zi eu, il 
sprijin, ca intotdeauna...”. 

Carmen scapă pe hol. O ia la fugă cu o viteză incredibilă 
pentru piciorul care încă are o formă de pareză. Se mişcă precum un 
tantar, dar pe lateral. Are așa o patimă în tot ce face încât n-o poţi opri 
şi ţi-e teamă că-şi va sparge capul. Mă duc iute după ea. Se întoarce la 
masă şi pictează o casă. Acum preferă portocaliul pentru că e mândră 
de perisorul care i-a crescut şi mai ales de culoarea lui. E roșcată. 

Angela ne priveşte cu ochiul ei cu gene lungi, ca şi cum deja 
e în altă lume, dar încă ne recunoaşte. Şi parcă totul o doare mai 
puţin şi ne trimite din depărtări bezele, uşor amare. Cu toţii am 
prefera să doarmă, întinsă pe pat. Dar ea vrea “la copii”. Aşa că a 
venit adusă în cărucior. 

Seara se apropie de sfârşit. Mă uit la culori şi spun: “Cine are 
chef să picteze cu bidoanele?” 

Cumea, se aude o voce: “Io, io”. E Angela. Rămân trăsnită. 
O iau în braţe, foarte uşor şi sunt atentă la fire, să nu se încurce, şi la 
poziţia perfuzorului. Stă la mine pe genunchi, dreaptă, şi pictează. 
Face gesturi ample, ca niciodată. Încet, toată lumea se apropie, uluită. 
Mimi spune: "Dar aşa ceva nu a mai făcut, ea maruntea câte ceva la 
marginea pânzei... cu o pensulă mică... “ 

O întreb pe Angela: “mai vrei o pânză?” Face semn din cap 
că da. Şi încă una. Abia suflu si am grijă să întorc pânzele ca să poată 
să ajungă cu pensula unde dă de înţeles că vrea. În uşa camerei de 
joacă sesizez că stă cineva de o vreme. E doctorita care e în seara 
asta de gardă. Are ochii umezi. “Angela, tu, tu pictezi? Iubita mea...” 
Angela îi întinde pânza cadou. Murmură: “Asta tu, ţine tu”. 

La 4 ani, Angela ne dovedeşte că se poate smulge încă o dată 
din suferința unui trup micut. Suntem altceva decât corpul nostru. 


(fotografiile au fost realizate în cadrul şedinţelor de art-terapie) 

Despre Tăcere 


Lect. Univ. Dr. Sorina Daniela DUMITRACHE? 
Universitatea din Bucureşti, Institutul SPER 


Tăcem fără să ascultăm sau ascultăm fără să tăcem... Tăcem 
când se impune sau nu tăcem când ar trebui s-o facem. Tăcerea (ne) 
blochează şi (ne) deblocheaza. Tacere e atunci când urli în interior si 
nu poţi să articulezi nicio şoaptă. Tăcerea e atunci când îți pasă şi nu 
ştii de unde s-o apuci... tăcere e când te aduni, când te relaxezi. 
Tăcerea e fără sens sau plină de semnificaţii. 

Câţi am detestat-o şi am slăvit-o, am chemat-o şi trimis-o 
mai departe, am implorat-o să nu se mai termine sau să plece la alţii, 
am adulmecat-o sau ne-a fost teamă de ea, am primit-o cu braţele 
deschise sau i-am întors spatele... 

Despre tăcere... da... tăcerea aceea când înghiți în sec, când 
iti înghiţi vorbele sau când cuvintele par să se fi terminat, tăcerea de 
atunci când ţi se pune pumnul în gură sau când contempli o operă de 
artă, o livadă înflorita ori un trup de femeie... sau tăcerea aceea când 
ai o mulțime de lucruri să(-ţi) spui şi, cu toate acestea, eşti mut şi 
adulmeci (cu înţelepciune poate) fiecare gând. 

Tăcere... Tăcere emoție, insight, tăcere iubire, tăcere îngheţ, 
tăcere întrebare, tăcere dezgust, tăcere atracţie, tăcere inefabil, tăcere 
paradox, tăcere conexiune, imixtiune, tăcere terapeutică, tăcere cheie, 
tăcere început, sfârşit, tăcere de cartier şi academică, tăcere muncită, 
spontană, tăcere inadecvată, tăcere reviriment, vitalitate, tăcere 
otrăvitoare, tăcere oxigen, tăcere regulă, tăcere revoltă, tăcere 
reverie, visare, tăcere durere, tăcere extaz, tăcere metafizică, tăcere 
copil, cuplu, familie, tăcere bătrână, tăcere mamă, tăcere natură, 


> E-mail: sorina_dumitrache yahoo.com 

tăcere tată şi fiu, tăcere gură de aer, tăcere nimic, tăcere gură căscată, 
capcană, tăcere fiică, tăcere respect, tăcere plictis, separare, uimire, 
tăcere control, şoc, eliberare, tăcere secret, dezvăluire, tăcere dor, 
doliu, tăcere negare, flirt, teamă, tăcere continere, tăcere invazie, 
conflict, apropiere, împăcare, tăcere poftă, tăcere compromis, 
saturație, tăcere fericire, tăcere adrenalină, tăcere calm, tăcere 
şiretlic, recunoştinţă, voluptate, tăcere transformare, zen. 

Tăcere. Ne salvează de jenă uneori, ne macină, ne roade de 
curiozitate în alte dati, aduce cu sine buna creştere sau lipsa ei, ne 
ridică o mie de întrebări şi face în unele momente aşteptarea 
stânjenitoare, ne însoţeşte în experienţe frivole sau când vrem să 
părem interesanti, ne doare groaznic câteodată, alteori face cât o mie 
de cuvinte, ne înseninează sau ne aruncă noduri de nisip în gât, face 
contactul cu ceilalți mai intim uneori, ne uneşte iremediabil de 
oamenii cu care avem experienţe cheie, ne face mai conştienţi de 
ceea ce trăim sau ne separă de ceilalţi, ne pune în contact cu liniştea 
şi trimite haosul mai departe, ne conectează cu o mulțime de gânduri 
şi emoţii sau ne deconectează de la ceilalți când nu ştim să-i 
descifrăm sensul, ne aduce mai departe de cuvinte şi mai aproape de 
noi când ştim să o ascultăm, mai aproape de ceilalți când putem s-o- 
ntelegem... 

Tăcerea e parte din noi, e înăuntru şi in afara noastră, in 
experienţele noastre cele mai intime şi cele mai mundane deopotrivă. 

Haideţi să o folosim în cele mai frumoase moduri şi adecvat. 
Să ne-o oferim cu profunzime şi prezenţă, nouă şi altora. S-o punem 
acolo unde îi e locul... Să tăcem cu bun simţ şi, mai mult, să 
deprindem arta de a tăcea... 

Şşşştt!!! 

Hai să tăcem puțin! Împreună, da. 


* x 

În pielea şarpelui 
- poveste terapeutică — 


Psih. Drd. Vasile CONSTANTIN“ 
Universitatea din București, Colaborator Institutul SPER 


Se spune că era odată, demult, un şoricel de câmp. Era un 
şoricel fricos, care se temea de multe lucruri: îi era teamă de ciorile 
care treceau zi de zi pe deasupra vizuinii sale; îi era teamă de 
maşinăriile imense care scoteau fum şi care treceau prin apropiere. 
Însă cel mai mult, şoricelului îi era teamă, încă de când era mic, de 
şerpi. Se spune că, imediat după ce s-a născut, mama lui l-a lăsat 
nesupravegheat doar câteva minute, timp suficient însă pentru ca un 
şarpe afurisit să vrea să-l înghită. A reuşit să scape cu greu, ajutat de 
mama lui, care s-a întors la timp. Însă mare spaimă a tras. Nici nu 
vede bine un şarpe, că fuge rupând pământul. 

Avea o familie numeroasă, cu o soţie şi 11 copii de îngrijit. 
Pentru că erau însă foarte mici, copii şoricelului trebuiau hraniti bine, 
ca să crească sănătos. La fel şi soţia care, cât era ziulica de lungă, 
deretica prin vizuină. Astfel, fiind nevoit să aibă grijă de cei dragi, 
şoricelul era trimis în fiecare zi de familia lui să aducă graunte dintr- 
un lan din apropiere. 

Pentru a putea pătrunde în lanul de grâu, şoricelul era nevoit 
să treacă printr-o groapă în care se aflau mai mulţi şerpi. Erau 
paşnici, se vede că îşi procurau hrana din altă parte. Şi nici nu se 
chinuiau prea mult să prindă şoriceii care treceau pe acolo, mai ales 
că aceştia traversau groapa cu rapiditate, tocmai pentru a scăpa 
nevatamati. 

Cu toate acestea, pe soricel il apuca tremurul numai 
gândindu-se că ar trebui să se apropie de groapă, dar să o mai şi 
traverseze. Îi era teamă să nu fie mâncat de şerpii cei fioroşi, astfel că 
a ales calea mai sigură pentru el: să ocolească lanul. Lucrul acesta 
însemna însă multe ore până să ajungă la graunte: abia spre seară 

reuşea să strângă câteva, insuficiente însă pentru a hrăni 
douăsprezece guri. Unde mai pui că ar fi trebuit să adune şi provizii 
pentru iarnă... 

Şi uite aşa zilele treceau iar şoricelului îi era imposibil să îşi 
exercite rolul de cap al familiei. Teama teribilă că ar putea muri 
mâncat de şerpi îi punea în pericol întreaga familie, care ar fi putut 
muri de foame. 

Plin de remuşcări şi vinovăţie, şoricelul făcea tot posibilul să 
aducă lucrurile pe un făgaş normal pentru familia lui, însă nu reuşea 
să descopere nicio soluţie la problema lui. 

Într-o zi, pe când se plimba prin pădurea din apropierea casei 
sale, şoricelul a trăit o mare spaimă. Lângă drumul ce lega pădurea 
de marele oraş, văzu o fâşie lungă, frumos colorată, galbenă cu negru 
şi pete albăstrii. 

„Pân” aici mi-a fost!”, rosti el, imaginându-şi vreun şarpe sau 
poate cine ştie ce altă creatură flămândă, gata să-l înghită nemestecat. 
Înlemnit de frică, şoricelul privea fix creatura, care însă, din cine ştie 
ce motive, rămânea nemişcată. 

„O fi vreun şarpe mort”, îşi spuse el. „Dacă e aşa, sunt 
salvat. Dacă nu, până aici mi-a fost”. Privea urâtania de la depărtare, 
de teamă să nu păţească ceva, observa galbenul aprins şi petele ca 
nişte albăstrele pe o pajişte abia incoltita. I-ar fi plăcut să se apropie, 
mai ales că acea creatură nu părea să dea vreun semn că s-ar mişca. 

„Halal fiinţă mai sunt şi eu!”, îşi zise el. „Tremur de frică la 
orice pericol, cât de mic ar fi. Ceilalţi şoricei de vârsta mea au grijă 
de familiile lor, în timp ce eu tot fug de teama să nu fiu mâncat de 
şerpi”. Spunând aceste lucruri, şoricelul îşi luă inima în dinţi şi 
decise să se apropie de urâtanie, fie ce-o fi! Însă mare surpriză a avut 
şoricelul când, tiptil, tiptil şi cu maximă vigilenta, se apropie de fâşia 
cea lungă. Nici vorbă de şarpe sau alt monstru. Era...o bucată de 
mătase frumos colorată, fină şi deosebită (aruncată pesemne de 
vreuna dintre ființele acelea mari care mai trec pe acolo, numite 
oameni). 

Numaidecât, şoricelul o înşfăcă şi plecă acasă cu comoara sa. 
O privea aproape în fiecare zi, o venera, era fascinat de petele 
albăstrii şi cercurile de culoare galbenă. l-ar fi plăcut să îi şi 

folosească la ceva, nu numai să o admire... când colo, şoricelului îi 
veneau în minte serpii cei terifianti, din groapa de lângă lan. Îşi 
amintea de pielea lor lucioasă, de ornamentele cu care erau 
impodobiti, de culorile vii. Îi tresări în minte un gând, pe cât de 
nebunesc, pe atât de curajos. Pe cât de riscat, pe atât de posibil 
eficient. 

Aşa că şoricelul hotărî să facă un experiment. A doua zi, îşi 
înfăşură bucata de mătase pe corpul si pe codita sa. În felul acesta, 
nu-şi mai dădea nimeni seama că e un şoricel. Surprinzător, dar 
semăna cu un şarpe. Asa că a luat drumul către lanul cu graunte, 
hotărându-se să înfrunte groapa cu şerpi: s-a târât pe acolo tantos şi 
mândru de podoaba sa şi a traversat imediat, reuşind astfel să adune 
mai multe graunte decât în două luni, în mod normal. 

Şerpii, văzând pe unul din „semenii” lor, l-au admirat în 
tăcere, l-au salutat cu vorbe la fel de multe precum l-au şi admirat şi 
l-au lăsat să treacă pe acolo. Aşa că, toată vara, şoricelul a reuşit să 
adune provizii pentru iarnă, punându-şi pe el pielea de şarpe ori de 
câte ori era nevoie. lar pe lângă faptul că şi-a adunat provizii, acesta 
a devenit chiar mai curajos şi mai încrezător. 

Intrând astfel în pielea de şarpe, şoricelul a reuşit să pacteze 
cu aceştia, să elimine orice pericol de a fi mâncat şi, mai mult, lucrul 
acesta l-a ajutat să-şi hrănească copiii, să-şi susțină familia. Legenda 
mai spune că, după episodul cu pricina, şoricelul a început să prindă 
din ce în ce mai mult curaj. Devenise unul dintre cei puternici, 
păcălise şerpii, iar asta i-a atras admiraţia întregii comunităţi. Într-o 
zi, după ce ştia că a prins suficient curaj, şoricelul a hotărât să-şi 
înfrunte „duşmanii”, nu în pielea şarpelui, ci în adevărata sa piele, 
cea a şoricelului. El, cel care, speriat de moarte fiind, se ferise de ei 
atât de mult timp. Cel care, de teamă să nu pateasca ceva, i-a evitat, 
chiar dacă lucrul acesta a însemnat să nu adune suficientă mâncare 
pentru familia sa. Cel care, bazându-se pe creativitatea şi pe forţa sa 
interioară, s-a costumat într-un şarpe, tocmai pentru a-i păcăli pe cei 
adevăraţi. 

Venise momentul adevărului. Ajuns pe marginea gropii, 
şoricelul şi-a dat costumul jos şi, tantos şi curajos, a coborât şi a 
trecut pe lângă cei cinci şerpi din groapă. Devenise, dintr-o dată, 

intimidant, pentru ființele care până nu demult, îl speriau. Serpii l-au 
privit admirativ, aproape speriaţi şi şi-au văzut mai departe de treabă. 
Aşa cum a făcut şi şoricelul: a trecut prin groapă, a intrat în lanul de 
grâu şi a adunat suficientă hrană pentru familia lui. 

Experimentând cum e să fii într-o piele de şarpe, şoricelul a 
dobândit curaj, a înţeles mai bine fiinţele târâtoare, a învăţat cum să- 
şi folosească talentul şi resursele interioare pentru a-şi depăşi 
temerile şi a trece cu bine peste problemele care îl apăsau. 


Încet, încet, acelaşi şoricel firav şi timid de la început, a 
devenit un lider printre ceilalți şoricei. Tot el şi-a mobilizat semenii, 
alături de care a reuşit să facă o înţelegere cu şerpii cei fioroşi din 
groapa de lângă casele lor, cărora oricum nu le plăcea să mănânce 
şoricei. În felul ăsta, puteau merge toţi liberi spre lanul cu graunte, 
iar şoriceii mai mici, puii celor mari, se puteau plimba linistiti prin 
zonă, fără să le mai fie teamă că vor fi mâncaţi de şerpi. 

Datorită curajului şi inventivitatii de care a dat dovadă, 
şoricelul i-a inspirat şi 1-a ajutat pe cei la fel ca el. Aceeaşi legendă 
mai spune şi că mamele şoriceilor din generaţiile care au urmat, ori 
de câte ori se confruntă cu teama puilor lor, le spun povestea 
şoricelului. Astfel, ei sunt încurajați şi îi mobilizează pentru a avea 
demnitatea şi tăria de a trăi şi de a se bucura de tot ce-i înconjoară. 

Istoria lui anthropos — 
între modern şi postmodern 


Psih. Drd. Alexandru-Filip Popovici” 
Universitatea din Bucureşti 


Fie că ne construim un sens, fie că aşteptăm direcţii în ideea 
că putem să ne substituim unuia deja stabilit, parcurgem, cu toţii, 
istoria lui anthropos. Suntem, cu toţii, un fiu al omului. Fiecare a 
provenit dintr-o istorie a altcuiva şi va construi fie sub o formă 
imperativă, fie nu, istoria altcuiva, fiind un altcineva pentru celălalt. 
În tot acest lanţ de cauză pentru celălalt, întâmplarea face că, pe 
măsura evoluţiei istorice, spaţiul a devenit suprasolicitat pentru 
locuitorii săi, afectând dimensiunea sensului într-un mod direct. 
Imaginati-va apariţia lumii şi a primilor oameni. Sensul era pentru 
aceştia o chestiune de supravieţuire şi de rost al vieţii de după 
moarte. Însă pe măsura naşterii de urmaşi, istoria sensului s-a 
complicat, pentru că el nu s-a mai raportat la individualitate ci la 
comun, deci la multitudinea celorlalţi. De aici se naşte ipoteza că, pe 
măsură ce suntem tot mai mulţi, ceea ce ne lega altădată într-un tot 
au devenit mai multe noduri pe aceeaşi sfoară. Ce s-a născut de aici a 
urmat mersul unor sisteme menite să explice lumea, uneori ţinând 
cont mai mult de criterii de utilitate decât de adevăr. Am ajuns astfel 
la căutarea şi asumarea responsabilitatii pentru noi înşine şi apoi 
pentru ceilalţi. În felul acesta, supuşi unei conştiinţe a unei maxime 
responsabilități, am devenit fiecare un fiu al omului curios. 

Raportat la o atare stare de fapt, Sartre remarca într-un 
anumit context curiozitatea de geneză a anthroposului. Într-unul 
dintre eseurile sale nota că „omul este fiinţa prin care intră întrebări 
în lume, însă în acelaşi timp omul este şi fiinţa pentru care vin în 
lume întrebări care îl privesc şi la care el nu poate răspunde” (Sartre, 
2006, p. 14). Urmând firul acesta, Sartre continuă stabilind mai 

departe o relație definitorie pentru om în raport cu ignoranta 
originară, pentru că, în funcţie de ea, el „defineşte el ceea ce este şi 
ceea ce caută” (Sartre, 2006, p. 14). Până acum, chestiunea în cauză 
îl priveşte pe om şi identitatea lui, dar problema de fond rămâne 
oarecum nerezolvată. Până la urmă întrebarea în sine e de unde şi din 
ce anume se naşte? Există ea tot timpul? Are un moment al naşterii? 
Există chiar şi atunci când nimeni nu se gândeşte la ea, şi atunci când 
o adresează un curios? Relaţia dintre întrebare şi necesitatea ei naşte 
o emoție paradoxală. Aceasta din urmă s-a tradus istoric în contextul 
unor evenimente simbolizate cultural în variante de acţiune psihică a 
omului în raport cu lumea şi universalul, transformând expresiile 
exterioare în istorie personală. Astfel, istoricul personal a devenit un 
istoric social, iar cel social, unul colectiv. 

Abordând întrebarea şi solicitând în acelaşi timp răspunsul, 
s-au conturat două tipare de expresie, identificate în contextul şi 
ansamblul modernităţii, respectiv al postmodernităţii. În contextul 
celei dintâi, raportul dintre individ şi lume a lăsat în urmă 
posibilitatea unui confort emoţional, aruncând în instanţă orice fel de 
împotrivire. Conflictul interior astfel rezultat, care a bruscat orice 
mecanism al defensei, a fost îndeajuns de puternic încât să traducă 
orice teorie într-o încercare de rationalizare a disperării şi îndeajuns 
de lung pentru a parcurge etapele unui travaliu. 

Drept urmare, senzaţia disperării în modernitate, şi-a încercat 
salvarea în diferitele variante escatologice ale sistemelor de judecată 
colectivă. Numai că, individul care şi-a asumat angajamentul 
evaluării acestora, evaluand prin prisma coerentei acestor sisteme, s- 
a văzut nevoit în a-şi asuma, inconştient sau nu, regresia. Astfel, s-a 
constatat un fapt şi anume că orice disperare neasumată parodiază o 
existență neterminată. Disperarea limitează conştiinţa la nivelul 
posibilităţii, pentru ca mai apoi să o transfigureze într-o stare nouă, 
infatisand cinismul rezultat sub forma unei virtuţi. Măsurând omul 
după o astfel de trăire el şi-a încheiat existenţa. Şi-a trăit bucuria, a 
eliminat mediocritatea spiritului, făcându-se complicele disperării, 
epuizând până la extaz senzațiile neîncercate. Disperarea a făcut din 
nimic un alt spaţiu gol. 

Din fericire, istoria nu s-a finalizat. A continuat până în 


30 


VOL. 3, NR. 4, 2016 


cA REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


momentul în care, după tendințe de emancipare revelatorii, gândirea 
despre sine în raport cu lumea a devenit individualizată iar disperarea 
a devenit un simptom al Adevărului. Despre acesta din urma, tot 
Sartre nota, că el este „o anumită dimensiune dată Fiinţei care-i vine 
prin conştiinţă” (Sartre, 2006, p. 19). Din ceea ce am ajuns să 
cunoaştem, ştim că îi este atribuită conştiinţei starea de permanentă 
orientare către coerenţă şi sens. Prin urmare, disperând în sine, 
sentimentul resimțit în ființă este unul bulversant, întrucât sunt 
haotizate structurile ce  liniştesc mintea. Astfel, raportat la 
multitudinea celorlalți, atunci când personajul lui Sartre - Garcin, 
constată că nu are nevoie nici de smoală, nici de flăcări pentru 
zugrăvirea unui Infern, concluzionând că iadul sunt ceilalți, adevărul 
pentru el nefiind condiţia în care se găsea. Nici pe departe. Era 
relaţia. Si după ce nici moartea nu încalcă legitatile veciei, tot 
personajul acesta dă glas inimii absurdului, îndemnând spre a 
continua ceea ce deja nu avea sfârşit... 

Trecând mai departe, peste denivelări de spaţiu şi istorie, 
considerăm că anthroposul modern s-a situat în această dorință a 
existenţei unor forme exacte sau adevăruri absenteizate de orice fel 
de opoziţie. De cealaltă parte, avansând din suspendarea dintre cer şi 
pământ, anthroposul postmodern s-a situat în intervalul sistemelor 
opozante. În felul acesta, postmodernitatea nu a decompensat 
individul într-o manieră incontrolabilă, ci l-a salvat tocmai de 
nevroza sistemelor fără opoziţie. Este, aşadar o etapă de maturizare 
care trece prin nihilism şi toate celelalte. Ceea ce s-a întâmplat de 
fapt a făcut din om martorul unei convulsive decentrări a 
stabilimentului propriilor presupozitii. Dacă cerul e deasupra 
pământului, s-ar putea spune că şi pământul este deasupra cerului, 
structura ierarhică depinzând doar de poziţionarea omului între cele 
două. Astfel s-a ajuns la concluzia că nu se poate face din Adevăr o 
mânăstire sau un centru al lumii. Şi chiar de s-ar putea, ea nu ar fi 
deschisă decât celor înclinați către asceză. 

Epuizând sfera a ceea ce putem cuprinde, postmodernitatii îi 
rămâne sarcina de a se pronunţa cu privire la acordarea unui verdict a 
ceea ce se află în afara noastră. Într-o altă manieră, ne-am putea 
întreba pe bună dreptate daca nu are mai mult sens să alăturăm 

praful, lumea şi legea şi să dăm libertate glasului lui Cioran care îşi 
doreşte cu vehementa unui strigăt de blestem ca „praful să se aleagă 
de lume cu toată istoria ei”? Rational, nu putem categoriza un 
răspuns în baza adevărului şi eficienţei lui, dar să luăm în considerare 
că mistica lumii în care trăim funcţionează în baza avântului celor 
care o locuiesc. 

Revenind asupra responsabilitatii noastre, experienţa ne 
învaţă că tot ceea ce se întâmplă este sub controlul nostru. 
Accidentand speculatia cu responsabilitatea am repeta din nou că tot 
ceea ce se întâmplă este sub puterea noastră. lar un răspuns la istoria 
lui anthropos, stă în realitatea că între moarte şi viaţă există un 
cosmos de întâmplări, evenimente şi semnificaţii. Care dintre ele 
suntem noi, rămâne să decidă slăbiciunea noastră. Este puterea 
fiecăruia de a fi slab... de a porni înapoi de cum şi-a propus şi a a-şi 
face chibzuinta lucrurilor abia după ce le-a văzut realizate. Desigur, 
filosofia aceasta este una a târziului şi este ca şi cum lucrurile 
petrecute după expirare dobândesc calitatea de principiu. 


Referinţe bibliografice: 


Sarte, J.P. (2006), Adevăr şi existenţă, Editura Nemira & Co, 
Bucureşti. 

“Ilegitim”...cât mai legitim 
- despre experiența povestii filmului - 


Conf. Univ. Dr. Roxana MAIER’ 
Universitatea Hyperion, colaborator Institutul SPER 


Atunci când pleci la drum, deşi cunoşti destinaţia, nu ştii 
întotdeauna cât de departe vei ajunge! Aşa a fost şi cu participarea 
mea în calitate de consultant de specialitate la acest minunat proiect 
numit „Ilegitim”, singurul film românesc de lung metraj selecționat 
la Festivalul de film de la Berlin. Filmul a luat Premiul Confederaţiei 
Internationale de Cinematografie de Artă (premiul C.I.C.A.E - "Con- 
federation Internationale des Cinémas d’ Art et d’ Essai"). 

Munca mea in calitate de consultant de specialitate s-a 
concentrat pe sprijinirea actorilor pentru compoziţia rolului, pe a 
descoperi împreună în ce contexte ale acestuia se activează scenariul 
lor de viaţă şi cum anume pot să dea o autenticitate mai mare 
personajului jucat. În interviurile iniţiale am ales să nu cunosc 
povestea personajelor, ci doar să mă las surprinsă de veridicitatea lor, 
pentru ca după aceea să şlefuim împreună povestea lor, astfel încât 
ele să contureze un spaţiu de desfăşurare a acţiunii care ridică multe 
întrebări spectatorului. Fiecare interviu iniţial a fost urmat de analiza 
rolului, a adecvării persoanei la personaj, a dificultăților apărute în 
construcția acestuia, analiză realizată mai întâi într-o discuţie cu 
actorul, pentru ca, după aceea, înțelesurile acestei discuţii să fie 
împărtăşite şi cu restul echipei, astfel încât acţiunea filmului să 
capete substanţa dorită de regizor şi de realizatori. Munca a fost cu 
atât mai captivantă cu cât în distribuţia filmului sunt atât actori 
profesionişti, cât şi actori neprofesionişti. Personajele filmului nu 
sunt deloc simple, iar problematicile aduse de ele la lumină cu atât 
mai puţin, aşa că ei spuneau adesea despre mine, în mod sintetic, 
referindu-se la calitatea mea de consultant: „tu ne-ai ajutat să intrăm 
în rol, dar ne-ai ajuta, mai ales, să ieşim cu bine de-acolo”. 


8 E-mail: roxanamaierpsiho @ gmail.com 

Filmul incită prin problematicile atinse şi prin faptul că ne 
pune într-un context în care ne invită să ne regândim la nişte teme 
fundamentale în termenii contrariilor (legitim / ilegitim, corect / 
incorect, viață / DD a e 
moarte), dar şi la ÎI i 
marile teme ale vieții 


noastre — iubirea, 
prietenia, sensul, 
alegerile, 


verticalitatea, pre- 
zenta. Vă invit sa 
vizionați filmul cu 
inima deschisă şi, 
mai ales, cu acea 
curiozitatea de a 
descoperi ce valoare 
au lucrurile prin care 
ne definim noi ca 
oameni, dacă acestea 
sunt doar cuvinte sau 
chiar le umplem de 
sens şi înțeles, şi de 
a găsi răspunsurile 
personale la 
întrebările pe care le 
ridică filmul. 


Figura 3. Afisul fimului Jlegitim. 

Poveste de familie 


Conf. Univ. Dr. Roxana MAIER?” 
Universitatea Hyperion, colaborator Institutul SPER 


Povestea mea începe cu ceva timp in urmă, chiar cu câteva 
generaţii în urmă. In casa strabunicii mele se ţineau şezătorile, astfel 
încât femeile din familia mea au învăţat de mici să facă lucru de 
mână. La fiecare generaţie s-a mai adăugat câte ceva, fiecare dintre 
noi s-a specializat în ceva şi astăzi eu reprezint cu mândrie a patra 
generaţie de meşteri artizani. Străbunica mea făcea covoare minunate 

la războiul de ţesut, bunica mea croseta şi astfel găsea mereu câte 
ceva de ornat casa sau hainele, mama mea coase costume naţionale şi 
croşetează diverse obiecte de vestimentaţie, eu tricotez, fac 
martisoare, ornamente in casă, obiecte de mobilier, iar de curând m- 
am implicat şi în proiecte artistice de un alt fel - pictură şi desen. Îmi 
place această moştenire a familiei mele şi am dat-o cu drag mai 
departe — fiica mea studiază în domeniul modei. 


Figura 5. Martisoare confecţionate de Roxana Maier (2). 


KKK 


Roxana Maier este psihoterapeut P.E.U., conferențiar universitar 
doctor la Universitatea „Hyperion” București, are competențe în 
psihologia muncii, organizațională şi transporturi, psihologie 
educațională, consiliere şcolară si vocationala, psihologie clinica, 

este trainer NLP, coach. Este autor a 14 carti de specialitate. Dincolo 
de domeniul de specializare, preocupările sale au dus spre desen, 
pictură, artizanat, o carte de beletristică, două cărți de bucate. 
Începând cu 29 februarie, puteţi vizita expoziţia de pictură şi desen 
intitulată „Expoziţie de familie”, care este găzduită în spaţiul de la 
Anticafeneaua Seneca. Preocupările sale din ultima vreme au fost 
legate constant de domeniul artistic, ultima realizare importantă fiind 
implicarea în calitate de colaborator de specialitate în proiectul 
filmului „Ilegitim”, premiat la Festivalul de la Berlin. 

RECENZII 


Artgenograma. Diagnoza si 
terapia unificatoare 
transgenerationala 


Autori: Iolanda Mitrofan, 
Ligiana M. Petre 


Arta de a face terapie prin 
arta 


Psih. Filip RADU”, 


Colaborator Institutul SPER 


Există nenumărate tehnici terapeutice care le sunt utile, 
deopotrivă, şi psihoterapeutului, şi clientului. Din perspective 
diferite, dar având acelaşi scop: (mai) binele clientului. Toate 
încearcă să pătrundă esenţa şi să ajungă la declicurile din straturile 
cele mai adânci, mai profunde şi mai greu de sondat ale psihicului, 
tocmai ele fiind cele care pot avea forţa să genereze schimbările cele 
mai durabile. 

Artgenograma este o astfel de tehnică, dar este, în acelaşi 
timp, mult mai mult decât atât. Este o stabilizare a creşterii, o fixare 
în prezent a permanentei transformări personale, o proiecţie a 
personalităţii creatorului ei şi, totdeodată, şi o proiecţie a Creatorului. 


10 E-mail: radufilip yahoo.com 

Este, sau poate fi, un axis mundi personal ce se rasfrange din marele 
Univers catre cel mic. Sau invers. 

Nu intentionez să demonstrez uriasul potential terapeutic pe 
care-l are artgenograma, pentru că presupun că veţi descoperi acest 
lucru singuri, după ce veţi fi citit cartea şi veţi fi aplicat lucrurile 
descoperite în ea (cu voi înşine şi/sau cu cei care vă caută ajutorul), 
dar voi prezenta câteva dintre caracteristicile care-i conferă 
artgenogramei unele dintre aceste beneficii extraordinare (şi pentru 
terapeuti, şi pentru clienţi). 

Trebuie să spun că eu am asociat întotdeauna genograma cu 
arborele genealogic. (Nu, n-am confundat termenii, ci încerc să-i 
integrez într-o structură ceva mai amplă.) Numai că genograma e un 
arbore oarecum răsturnat, având rădăcinile crescute în sus; un copac 
răsturnat care te înrădăcinează în cer, care te provoacă, dar te şi 
susţine, să aspiri mereu mai înalt, ştiind că acolo, sus, vor fi mereu 
antecesorii care te vor sprijini necondiţionat, aşa cum au făcut-o şi 
atunci când nu vedeai copacul răsturnat. Pentru că, de fapt, arborele, 
osia lumii, a fost acolo mereu, mereu la fel, deşi mereu 
transformându-se, tu fiind cel care te-ai schimbat, tu sau perspectiva 
din care priveşti... 

Artgenograma nu este, însă, nici genogramă, nici arbore 
genealogic (aşa cum spuneam), cu toate că are câte ceva din fiecare. 
Seamănă pentru că face apel la structura familiei şi pentru că te 
provoacă să te întorci la originile arborelui genealogic şi să creezi 
„blazoane” pentru fiecare membru important al familiei, folosind 
elemente naturale, care extrag esenţa psihologică din interiorul tău şi 
transpun în plan concret proiecţiile unor conţinuturi personale şi 
profunde. Va rezulta astfel o reprezentare a familiei alcătuită din 
„blazoane psihologice”. Nu seamănă, iar aceasta e, de fapt, cea mai 
importantă caracteristică a artgenogramei, deoarece meditaţia 
creatoare şi obiectele din natură (pietre, frunze, flori, scoici, seminţe, 

cristale etc. etc.), aparţinând naturii şi simbolizând elementele 
naturale fundamentale (apă, aer, foc, pământ), permit participanţilor 
să-şi acceseze polaritatile interne (feminin, masculin, patern, matern), 
să-şi cerceteze propriile axe, să le conştientizeze, să şi le integreze, să 
le echilibreze (despre axele din Terapia Unificării vorbesc, cele 
explicate în primul volum, acesta fiind, desigur, cel de-al treilea din 
serie — scrie şi pe copertă). 

Frumuseţea artgenogramei constă în aceea că pleacă de la 
lucruri din natură simple, dar esenţiale, şi ajunge la lucruri la fel de 
simple, dar atât de importante, ale existenţei şi prezenţei noastre în 
lume; în lumea mică a familiei de origine, tot aşa cum suntem şi în 
lumea mare unde-am crescut s-ajungem... şi ne permit, având sub 
ochi trecutul şi-n minte viitorul, să intervenim efectiv în singurul 
moment în care putem s-o facem: aici şi acum. lar frumuseţe şi mai 
mare rezultă din integrarea tuturor acestor lucruri în ceea ce se 
cheamă, pe bună dreptate, Terapia Unificării. 

Vă invit, aşadar, să citiţi cartea şi să descoperiţi astfel 
valenţele transformatoare ale  transpunerii  transgresiunilor 
transgenerationale (citiţi cu atenţie încă o dată, pentru că nu e doar o- 
nşiruire de cuvinte), precum şi câteva idei despre arta de a face 
terapie prin artă. 

Glontul fratricid (Cronica INDARA 
Iolanda Mitrofan 


unei lumi confuze) 


Autor: INDARA (Iolanda 
Mitrofan) 


Recenzie lirică 


Psih. Filip RADU", 


Colaborator Institutul SPER 


Nu ştiu alţii cum sunt... dar eu dintotdeauna, atunci când am 
citit poezii, dincolo de emoția pe care mi-au generat-o noile sensuri 
pe care mi le relevau cuvintele incantate, decantate şi reinterpretate, 
dincolo de înțelesurile şi semnificaţiile inedite, neaşteptate si 
provocatoare pe care le îmbrăcau înşiruirile modulate diferit ale 
vocalelor şi consoanelor, dincolo de noile gânduri, idei şi teme pe 
care le supuneau reflectiei combinaţiile proaspete şi neaşteptate ale 
cuvintelor şi ale ritmurilor, m-am întrebat mereu şi care a fost, în 
realitate, intenţia şlefuitorului de cuvinte, a celei care creează lumi 
noi şi magice, folosind instrumente vechi şi mundane... 

Şi iată că am avut bucuria de a citi versurile cuprinse în 
Cronica unei lumi confuze simultan cu ascultarea lor, chiar în lectura 
autoarei. 

Mărturisesc, însă, că nici în acest caz nu sunt convins că am 
descoperit, cu adevărat, sensul pe care a vrut să-l împărtăşească 


"| E-mail: radufilip Eyahoo.com 

autoarea cu lumea. Dar există şi certitudini: rostirile din volum mi-au 
pătruns atât de adânc în suflet, încât mi-au provocat amintiri şi 
sensuri vechi, au scos la iveală sentimente antice de-ale mele si au 
generat chiar şi o recenzie — prima recenzie lirică pe care-am scris-o 
vreodată unei cărți (tot ce-ati citit până aici e, de fapt, introducerea 
pentru recenzie): 


89 de gloanţe fratricide 
au frânt 89 de aripi 
care s-au năruit peste 89 de biserici 


Biserica se zbătea 
să redevină lăcaşul sufletului tuturor oamenilor 


indiferent de cărările pe care rătăciseră ei 


De 89 de ori câte 89 de suflete 
se avântă către un nou început 

POEZIE TERAPEUTICĂ 


Abureea - noua Lume confuză 


INDARA (Prof. Univ. Dr. Iolanda MITROFAN)” 
Universitatea din București, Institutul SPER 


Vernisaj 


Suntem la al vremurilor nou vernisaj 
vara e-o lebădă cu gâtul rupt 
se duc mănăstirile în pelerinaj 
pe firul gândului neîntrerupt 
e-un talmes-balmes de gratii şi furii 
aduse-n auz ca-ntr-o scoică mirată 
ce-şi vinde pe apă sideful şi nurii 
e-o sete-ndelung şi absurd abuzată 


şi nimeni nu tace şi nimeni nu plânge 
se urlă în schimburi ales deşirate 
când pâinea tot singură-n taină se frânge 
pământul refuză să-şi dea libertate 
protest al luminii ce strâns înfăşoară 
prin stramti neuroni innoptandu-si scânteia 
e grevă în râsul ce poate să doară 
Se rupe o tara din Cer — Abureea 


* 


'? E-mail: indara.mitrofan @ gmail.com 

Condamnat la Viață în carusel 


Şi dacă te duci să te-ntorci prin Cuvânt 
se-ntâmplă să cazi pe cărări mişcătoare 


Îți plângi bucuria cu lacrimi de sfânt 
şi tesi din răspuns fiecare-ntrebare 


Apoi în târziul mirării deşarte 
semneaza-ti sentinţa la viaţă pe moarte 


Legături şi aparente 


Din spuma gândului se-ntoarce 
Zeita îmbrăcată-n Frici 
când firul Lumii noi îl toarce 
ea te învaţă să abdici 
şi-ţi ţese după obicei 
încă o haină de răcoare 
te leagă fără de temei 
între răspuns şi întrebare 
cu un surâs te ispiteşte 
când te-ndoiesti de neputinţă 
ca pe un Prinţ te răsplăteşte 
să te dezlege de Fiinţă 


doar tu îi ceri sfielnic mâna 
cu care face şi desface 
apoi i-o smulgi cu anasâna 
s-auzi în somnul ei cum tace 

Ritualul indragostitilor de Adevăr 


Îşi trec paharul de căință 
din mână-n mână ca-ntr-o boală 
nevindecati întru credinţă 
sunt adictivi de îndoială 
se-ntorc etern de unde pleacă 
în roata marelui hazard 
unul pe altul să se placă 
învaţă lent în timp ce ard 


Nedumerire 


Cei ce vin neterminati 
îşi mai construiesc o casă 
la ei înşişi abonaţi 
îşi plătesc taxa aleasă 
rate-n neuroni fierbinţi 
cu dobândă cardiacă 


Doamne, ce trude cuminţi 
le incredintezi să facă? 
Pentru ce îi osândeşti 
să se tot rezămislească 
dacă tu dator le eşti 
doar să-i iei ca să se nască? 

Iartă, iubeşte şi taci 


Se sting valorile Lumii într-o frunză a Vrerii 
lumea scânceşte înfometată 
toate înțelegerile din Pactul durerii 
cad dintr-o dată 
la ce bun să înduri suferinţe atroce 
dovedindu-ti că poţi să o faci? 


cere-i Vieţii sentinţa să ţi-o revoce! 


lartă, iubeşte şi taci! 


[fragmente din volumul 
GLONTUL FRATRICID 
(Cronica unei lumi confuze), INDARA] 

Atât De Frumoasă 


Lect. Univ. Dr. Lucian ALECU! 
Universitatea din București, Institutul SPER 


Copiii construiesc ghete 
din trezitul de dimineaţă. 
Se incalta cu ele 
şi imediat pornesc către 
Atât De Frumoasă. 
Către Atât De Frumoasă 
nu e nici pe departe un drum 
atât de lung. 

Este doar ocolul ce se dă 
în mod firesc 
în jurul metafizicii 
până când fiecare dintre noi 
îşi regăseşte întreaga grandoare 
imperială. 

Suntem oamenii viitorului 
ne întoarcem sub pământ 
şi mâncăm fildeş. 
Înveşmântăm paşii de gală 
în sunete de tamburină 
Şi, încetişor, în gheare de 
pasăre, 
cineva se bucură de libertate. 
Astfel libertatea e un fel 


15 E-mail: lucian.alecu@ yahoo.com 

de vinovăţie a tristeti1. 
Dincolo de boala si timp 
sper acum sa pot auzi de la tine: 
"Sunt fericit şi foarte schimbat”. 
Închei multumindu-ti de aici 
de pe vechea stradă 
a felinarului galben 
şi a unei table de şah gâjâite. 

Poeme 


Conf. univ. dr. Carmen Maria MECU!‘ 
Institutul SPER 


hulpav 
consumăm oameni vise 
până când 
ni se apleacă de ele 


pornim alte vânători 
mai repede tot mai repede 
ce rouă apetisantă scaldă pădurile în zori 


câinele meu e bătrân 
se pregăteşte de o mare plecare 
mă priveşte în ochi 
cercetător 


te rog să-mi spui 
stăpâne 
unde se ascund să moară 
visele chipurile oamenilor 
lepădate de voi 


14 E-mail: carmenmecu@ gmail.com 

o mare de linişte 


cauterizăm 
golurile 
apoi plantăm trandafiri 
pentru sufletele 
între viață şi moarte care aleg 
sunt alese 
în clipa asta 


o mare de linişte 


copil îmbăiat 
lumea 


o 
plăsmuitorule de himere 
o tu 
inventator al focului 


e o simfonie raw food 
înlăuntrul meu 
aş fi putut muri fără să ştiu 
tandretea cartofului dulce 
inghitit de viu 
fermitatea rustica a morcovului 
mirosul de clorofilă impertinenta 
al pătrunjelului zdrobit 

ori tăria de alcool pur a spanacului 


cerneluri alchimice 
pentru 
poemele stomacului meu 
citite cu delicii 
în toate 
cotloanele corpului 


o 
pierzătorule de sensuri 
o tu 
inventator nesăbuit al focului 


hai 
să fim banali 
să ne privim îndelung 
ca să putem plânge 
prietene 


cel mai greu 
e să ne iertăm pe noi înşine 
trec anesteziati anii 
coace uitată rana 
şi cresc fără stavilă fantasmele răului 


hai să fim banali 
să ne lăsăm curăţaţi 

de viermii sanitari din oglinzi 
ca să putem plânge 
prietene 


De orice fel / iubirea / un joc al vieții / în care niciodată nu pierzi 


diferența specifică 
acel aer fragil 
unde zidim castele de nisip 
pentru marea oră 


apoi noi 
consistenti precum 
pietrele de mare poroase 
în care scoici mărunte îşi fac cuib 


şi încă 
ei străinii 
cu antene sfioase de melc 
explorând cu iubire de dincolo de timp 
foile îngălbenite 
în care vom muri 

viata si moartea 
fac giumbuslucuri in mine 
ca doi gemeni 
în uter 


priveşte-te din stânga 
îmi sugerează terapeutul 
ăăă parcă zăresc un pom înflorit 
acum întoarce şi celălalt obraz 
oo îmi apare altul 
cu toate frunzele arămii 


viaţa şi moartea 
fac giumbuslucuri in mine 
ca doi gemeni 
în uter 


to whom it may concern 
sunt un bătrân argonaut cu suflet de copil 
ori viceversa 
mor printre voi de mii de ani 
ca să pot învia 
cum cere jocul 


despre iubire 
numai de bine 


sufletele 

nu imbatranesc niciodata 
oricand 
pot găsi un suflet pereche 
cuprinse de invidie 
corpurile 
le picură otravă în ureche 


lovite de o melancolie 

de moarte 
ele se târăsc încet 

ca melcii 

spre ţara visului indigo 

unde vracii le vând piruete 
pentru ultima şcoală 

de tango 


rămân în urma lor 
dâre argintii 
pe care oamenii neştiutori le numesc 
poeme 
le adună le citesc şi se intoxică lent 
pământul întreg e din ce în ce mai bolnav 
noaptea 
îl auzi cum geme 

Pozitiv 
lui Hervé Guibert 


Psih. Radu FILIP” 
Colaborator Institutul SPER 


Singurătatea 
urlă în ochii 
plini de tăceri 
scrijelind urechile 
celorlalți 


Răsăritul 
i-un pas spre apus 
purtandu-ti crucea 
prinsă-n şuruburi 
pe autostrada dementei 
pustie şi dreaptă 


Noaptea 
te-neacă 
în surde speranţe 
ispitindu-te cu sfârşitul — 
TĂCERE 


"5 E-mail: radufilip@yahoo.com 

INTERVIURI 


Interviu cu Lect. Univ. Dr. 
Ligiana Mihaela PETRE, 
Universitatea din Bucuresti, 
Institutul SPER 


Ligiana Petre: ,,Psihoterapia este 
dependentă de anatomie şi 
fiziologie, lingvistică, antropologie, 
matematică... este dependentă de 
viaţă.” 


Ligiana Mihaela PETRE este 
doctor in psihologie, MD, 


psihoterapeut şi consilier formator - 
supervizor P.E.U., psiholog clinician principal, supervizor psihologie 
clinică, specialist în Psihodiagnoză, Consiliere şi Psihoterapie 
Unificatoare a Copilului, Cuplului şi Familiei, Dezvoltare Personală 
individuală şi de grup, Terapii creativ-expresive, Analiză şi 
Psihoterapie Transgenerationala Unificatoare prin Artgenogramă şi 
Somatogenograma, Psihosomatică, Expertiză psihologică, Lector 
Universitar Asociat - Universitatea din Bucureşti, Facultatea de 
Psihologie şi Ştiinţele Educaţiei. 

Ligiana Petre este semnatara cărţilor: 

e 10 Pastile de Psihologie Clinică (Editura SPER, 2012), 


e  Arfgenograma - diagnoza şi terapia unificatoare 
transgenerationala (olanda Mitrofan, Ligiana Petre, Editura 
SPER, 2013) 


e Spectacolul minţii. Muzică, voce, terapie (Editura SPER, 2014) 

Despre efectele terapiilor creative şi importanţa lor in diagnosticare, 
dar şi despre calităţile pe care trebuie să le dețină un psihoterapeut, 
puteţi citi în cele ce urmează. 


Vorbiţi-ne despre activitatea dumneavoastră din cadrul 
programului formativ SPER. 

Sunt formator şi supervizor în consiliere, psihoterapie şi 
psihologie clinică în cadrul Şcolii SPER. Aceasta este eticheta 
simplistă a activităţii mele. Ceea ce îmi doresc eu e să deschid 
realitatea de dincolo de etichete. Etichetele au şi ele un rol de reper 
identitar pentru cei aflaţi la stadiul de intenţie asumată de a deveni 
profesionişti în domeniu, ajutându-i să detecteze oameni care iubesc 
această profesie şi care au o experienţă practică clinică şi de cercetare 
din care pot învăţa. Este o profesie în care trebuie permanent să iti 
asumi conştient rolul de discipol şi de îndrumător. De la dezvoltarea 
personală la evaluarea psihodiagnostică şi intervenţia psihologică 
clinică, la terapiile creativ-expresive, diagnoza şi intervenţia 
psihoterapeutică transgenerationala prin artgenograma, 
somatogenogramă şi psihosomatică, sunt domenii pe care le voi 
deschide atât în plan conceptual, teoretic şi metodologic, cât şi 
aplicativ, practic. Voi lăsa uşile deschise în speranţa că, la un 
moment dat, cursantii SPER, contaminati de spiritul experientialist, 
de aceste domenii şi de cercetarea ştiinţifică, vor valorifica toate 
cunoştinţele dobândite, extinzându-le prin alte modele şi tehnici 
inovatoare. 


Cu ce se diferenţiază Scoala SPER de alte şcoli formative 


în Psihoterapie? 
Diferenţa este ca noi nu căutam să ne diferentiem. Suntem 

deja diferentiati. Ne-am creat un cadru profesional acum câţiva ani, 
aproape 20, cu o fundaţie solidă şi, în acelaşi timp, pretabilă la 
transformare şi extindere, pe care am putut să ne dezvoltăm pe 
verticală, să creştem. Şcoala SPER este un spaţiu terapeutic, de 
formare şi abilitare în consiliere şi psihoterapie şi unul de cercetare 
aprofundată a mecanismelor minţii, cu implicaţii în intervenţiile 
diagnostice clinice şi psihoterapeutice. A devenit şi un spaţiu al 
recunoaşterii în momentul în care intervenţiile terapeutice au fost 
validate ştiinţific şi s-au dovedit a avea efecte terapeutice de durată. 
În prezent, Şcoala SPER are o identitate profesională bine conturată, 
pe care o „mobilăm” flexibil, interconectati la realitatea ştiinţifică. 
Este ca şi cum, copil unic fiind, cu nişte părinţi maturi emoţional şi 
intelectual, am crescut conştienţi că există un loc pentru fiecare. Noi 
avem propriul spaţiu identitar ca şcoală de formare şi suntem 
conştienţi de rolurile şi de nevoile noastre de dezvoltare profesională, 
pe care căutăm să le satisfacem şi să le nuanţăm, şi am ajuns astfel în 
punctul în care suntem şi noi un fel de „părinţi psihologici”. 

Nu căutăm diferenţe, ci provocări profesionale la nivel conceptual, 
teoretic, şi instrumente ştiinţifice inovatoare cu care să ne asumăm 
adecvat aceste provocări. Nu suntem în competiţie şi nu ne 
comparăm, ci căutăm să cooperăm cu tot ceea ce poate contribui la 
dezvoltarea psihologiei clinice şi a psihoterapiei. Suntem ca o familie 
deschisă. În spirit experientialist, trăim în „aici si acum”, iar acest 
lucru înseamnă că suntem deschişi, atenţi si ancorati în realitatea 
ştiinţifică a momentului. Dacă este să vorbim în contextul 
diferenţelor, diferenţa notabilă este punctată de oameni, de membrii 
echipei, de nivelul lor de diferenţiere şi de modul în care aleg să pună 
în contact ceea ce ştiu cu ceea ce mai e de descoperit spre beneficiul 
clienţilor şi al lor, personal. 

În ce măsură sunt abordate terapiile creative de către 
psihoterapeutii din România şi ce rezultate oferă aceste metode? 

Acestea sunt mai prezente în spaţiul clinic. Este mult mai 
facil să accesezi anumite dimensiuni ale Eului în patologii specifice, 
precum retardul psihic, tulburările de dezvoltare, tulburările psihice, 
pentru a ameliora sau recupera deficitul psihomotor, restantul 
cognitiv, instabilitatea  psihoemoţională sau/şi tulburările de 
comportament. Şi atunci, cumva în mod natural, artterapiile ajung să 
joace un rol esenţial în psihodiagnoza şi intervenţia clinică şi 
terapeutică cu aceste categorii de clienţi. Experiențele creative 
creează un microunivers ale cărui manifestare, structură, funcţionare 
pot fi văzute, observate, transformate, restructurate, facilitând 
diagnoza, intervenţia şi evaluarea ştiinţifică a efectelor terapeutice. 
Preocuparea mea, practică şi de cercetare, este diagnoza şi intervenţia 
creativ-expresivă asumată, care nu se bazează pe interpretare sau se 
desfăşoară în orb, empiric, ci deschide procesul terapeutic, îl susţine 
şi îl închide la un nivel diferit de dezvoltare psihologică. 


Care sunt principalele aspecte ce determină calitatea de 
instrument diagnostic si psihoterapeutic esenţial a artgenogramei? 

Artgenograma a fost definită ca tehnică terapeutică pentru 
prima data de Prof. Dr. Iolanda Mitrofan, în 2004. Sub îndrumarea 
doamnei profesor, în cadrul cercetării doctorale, am delimitat, 
dezvoltat şi validat cadrul ştiinţific, teoretic, metodologic şi aplicativ 
al artgenogramei, ca instrument diagnostic şi psihoterapeutic esenţial 
în decriptarea dinamicii psihologice individuale, intergenerationale şi 
transgenerationale. 

Ineditul acestei metode consta in constructia artgenogramei 
cu ajutorul elementelor naturale, investite identitar şi personalizate 
simbolic. Artgenograma devine astfel cadrul de realizare, analiză şi 
conştientizare a relaţiilor, credințelor, reperelor, distorsiunilor şi 

blocajelor cognitive şi emoționale, ca şi al resemnificării 
experiențelor transgeneraționale, mitizate sau falsificate prin 
transmisiile inconştientului transfamilial. Este atât un proces 
diagnostic, datorită valentelor proiective ale consonantelor simbolice, 
cât şi unul de ghidaj terapeutic transformativ-restructurativ, care are 
ca scop integrarea tematicilor şi blocajelor identitare definitorii, 
având în vedere că aceste tematici prezintă de multe ori o dinamică şi 
nişte conditionari transgenerationale. 

Credem in ştiinţă si mai credem că nu există lucruri de 
neînțeles sau explicabile doar prin interpretări marcate de ocultism, 
de fatalitate, de programarea vreunui destin ori de explicaţii pseudo- 
spirituale. Oamenii au nevoie, pentru a se dezvolta, de atribuirea de 
sens şi de structură raţională experienţelor lor, oricât de abuzive, 
distructive, neinteligibile sau chiar fantasmatic ar fi fost ele 
percepute. Pentru aceasta, este nevoie să facilităm readucerea lor în 
prezent, cât mai autentic, chiar dacă mijlocul proiectiv doar mediază 
simbolic realitatea trăită anterior — el fiind astfel lipsit de orice risc. 

Artgenograma este un instrument proiectiv de această factură. 
Nu este o traducere în limbaj „natural” a unor date, nume, istorii fidele, 
binecunoscute. Artgenograma permite creatorului său (client, pacient 
sau beneficiar al dezvoltării personale în grup) să îşi (re)cunoască, 
revadă şi integreze experienţe psihologice transfamiliale consonante cu 
„rădăcinile şi ramurile”, „seminţele şi mugurii”, „frunzele şi fructele” 
ciclurilor de viaţă ale familiei sale şi ale arborelui său psihogenealogic. 
Acest instrument al terapiei transgenerationale unificatoare provoacă 
intuiţia şi facilitează accesarea conştientului, dar mai ales a 
experienţelor ce constituie inconştientul personal şi colectiv. Meditatia 
creatoare unificatoare (Iolanda Mitrofan, 2000, 2010) practicată de 
terapeutul-ghid, pe fundal meloterapeutic adecvat, sugestiv, le trezeşte, 
le ghidează discret către filonul genealogic şi, punând clientul în 
contact direct cu elementele naturale ale matricei sale evolutive 

primare (din toate cele trei regnuri), creează cadrul terapeutic adecvat 
reconstruirii simbolice, creative a spațiului transgenerational în 
prezent, adică în realitatea experiențială. Scopul asumat în explorare 
este cel al identificării, verbalizării şi integrării terapeutice a blocajelor 
filonului transgeneraţional. Efectul poate fi stimularea dezvoltării 
personale, restructurarea spontană şi maturizantă a scenariului de viață, 
a relaţiilor cu sine, cu familia şi cu alţii, a unificării şi însănătoşirii 
psihospirituale, a evoluţiei trans-familiale. Este un efect măsurabil cu 
mijloacele ştiinţei. Vă invit să aprofundati cadrul conceptual, 
metodologic şi aplicativ al artgenogramei ca tehnică a Terapiei 
Transgenerationale Unificatoare în lucrarea apărută la ed. SPER: 
”Artgenograma - diagnoza şi terapia unificatoare transgenerationala” 
(olanda Mitrofan, Ligiana Petre, Editura SPER, 2013). 


Putem vorbi de un profil al psihoterapeutului, de anumite 
trăsături esenţiale pe care trebuie să le deţină cel care optează 
pentru acest domeniu, ştiind că se pot înscrie la această formare nu 
doar absolvenţi ai facultăţilor de psihologie, ci şi educatori, 
asistenţi sociali, medici, teologi, chiar filosofi? 

Un profil, nu. Ar fi împotriva valorilor psihoterapeutice, din 
punctul meu de vedere. Calitati esențiale, da. Psihoterapia suferă de 
dependență! La prima vedere, sună a-terapeutic. În realitate, 
psihoterapia este dependentă de anatomie şi fiziologie, biologie, 
etologie,  psihoneurologie,  psihopatologie, fizică, lingvistică, 
antropologie, matematică, statistică. Este dependentă de viață. Noi 
lucrăm cu oameni care au diferite pasiuni şi profesii şi cu care este 
nevoie să avem un limbaj comun. Pe de altă parte, limbajul verbal, 
nonverbal, paraverbal, de orice tip ar fi el, este încriptat în 
„arhitectura” mentală. În absenţa înţelegerii profunde şi permanent 
actualizate a mecanismelor neurofiziologice şi psihologice care stau 
la baza funcţionării psihice, psihoterapia nu există. Este nevoie să iti 


64 


VOL. 3, NR. 4, 2016 


cA REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


mentii mintea deschisă şi permanent conectată la fluxurile de 
informații validate ştiinţific, acceptând că ceea ce ştim deja despre un 
anumit domeniu este supus transformării şi să păstrăm loc pentru alte 
perspective. Este posibil doar în contextul maturizării psihologice, 
care permite atât adaptarea la schimbare, cât, mai ales, provocarea 
asumată a acesteia şi, implicit, gestionarea adecvată a ambiguitatii. 


is 99 


În cartea dvs. „10 pastile de psihologie clinică”, „pastila” 
metaforică este menită să determine şi să depăşească stări precum 
anxietate, confuzie, negare sau frică. Ce fel de pilule prescrieţi în 
lucrarea apărută în 2014, la ed. SPER, "Spectacolul mintii. 
Muzica, voce, terapie”? 

Pilule pentru minte şi voce. Una dirijează comportamentul, 
cognitiile, emoţiile, cealaltă este „solistul”, le susţine sau le 
sabotează vocal. În această carte, materialul cu care „operăm” este 
vocea, muzica şi mintea. Observati, am trecut de la pilule, la bisturiu 
©. Prin cuvinte, poţi să reformulezi şi să repari mai uşor. Cu vocea e 
mai complicat. Muzica minţii colorează stilul vocal individual. 
Fiecare persoană are o amprentă vocală unică, influenţată de minte. 
Psihodiagnoza vocală oferă un tablou clinic valoros al nivelului de 
dezvoltare a Eului. „Culoarea” vocii depinde de ceea ce auzim, iar 
asta tine de creierul nostru şi, implicit, de contactul psihologic 
interior. Mecanismele psihologice ale minţii şi muzicii, indicatorii 
simbolici ai psihodiagnozei vocale, cadrul ştiinţific, teoretic, 
metodologic şi mai ales aplicativ clinic al meloterapiei, o colecţie de 
tehnici creativ-expresive în care formele de expresie muzicală joacă 
rol de provocare şi accesare a dimensiunilor Eului, reţete pentru 
armonizarea tonalitatii interioare cu intonatia şi multe altele rămâne 
să le descoperiţi citind cartea. 


(interviu realizat de Violeta Pavelescu) 

Interviu cu Psih. Dr. 
Gratiela ALBISOR 
Institutul SPER 


Gratiela Albişor: „Mai 
devreme sau mai târziu, 
confuzia cu care se confruntă 
societatea noastră se va regla 
şi tinerii înalt performanti vor 
putea să se bucure de 

atenţia cuvenită” 


Gratiela Albişor este doctor în psihologie — Facultatea de 
Psihologie si Științele Educaţiei, Universitatea Bucuresti, MD în 
P.E.U., consilier psihologic şi psihoterapeut P.E.U., preşedinte al 
Asociaţiei Române pentru Afazie, asistent formator în consiliere 
în cadrul Institutului S.P.E.R. În acest interviu, realizat de 
Alexandru loan Manea, Gratiela Albişor vorbeşte despre 
provocările profesiei alese, domeniile sale de interes — 
afaziologia, tratarea anxietatii si a depresiei adolescenților şi a 
tinerilor cu potențial creativ-artistic şi supradotaţi, dar 
subliniază şi asumarea responsabilitatii fata de această profesie, 
prin practică şi prin contactul constant cu studiile din domeniu. 


În primul rând, te rog să ne descrii traseul tău profesional, 
ce te-a făcut să alegi psihologia? După aceea, cum de ai ales calea 
psihoterapiei şi, mai specific, motivul pentru care ai dorit să te 
formezi în metoda de lucru P.E.U.? 

Cred că a fost cea mai simplă decizie pe care am luat-o. Am 
avut şansa să cresc într-un mediu în care valorile umaniste, respectul, 

iubirea, preocuparea pentru ceilalți să fie considerate lucruri fireşti şi 
promovate ca valori intrinseci ale ființei umane. Curiozitatea 
ştiinţifică şi nevoia de înțelegere, încrederea în capacitatea ființei 
umane de a deveni ea însăşi, asumarea libertăţii şi a responsabilitatii 
faţă de propria viaţă mi-au fost cultivate de timpuriu de către tata. La 
10 ani ştiam că meseria mea este legată de oameni, iar în clasa a X-a, 
când am luat contact cu disciplina Psihologie, am înţeles ce nume 
poartă ceea ce voiam să fac. Am urmat cursurile Facultăţii de 
Psihologie şi Ştiinţele Educaţiei din Bucureşti, apoi masterul de 
Consiliere şi Psihoterapie din cadrul facultăţii. Imediat după master, 
doctoratul a fost o urmare firească — o aprofundare a cercetării pe 
care o începusem încă din anul 4 de facultate (despre creativitatea 
artistică şi performanța înaltă la tineri, o abordare 
transgenerationala). Preocuparea mea principală este cercetarea. 
Pentru mine, consilierea şi psihoterapia (intervenția psihologică) sunt 
fructificări / aplicaţii ale cercetării. Nu aş putea să separ cercetarea 
fundamentală în psihologie de intervenţia psihologică, şi nici 
intervenţia de cercetare. Altfel, psihoterapeutul riscă să devină o 
copie mai mult sau mai puţin fidelă a mentorilor / supervizorilor săi 
sau un robotel care aplică tehnica X în cazul simptomului x, tehnica 
Z în cazul simptomului z. 

Lucrul cu simbolul şi metafora, profunzimea abordării şi 
creativitatea inepuizabilă a modalitatilor de intervenţie, înţelegerea 
individului în contextul intra- şi transgenerational sunt aspectele care 
m-au atras în direcţia P.E.U. Găsesc însă utile şi folosesc în practica 
mea şi principii, perspective de înţelegere, tehnici specifice altor 
abordări terapeutice. Cred că flexibilitatea şi o minte deschisă sunt 
resurse extrem de importante pentru fiecare psihoterapeut, indiferent 
de orientare (flexibilitatea, nu lipsa de structură!) 

Din câte am observat, ai un spectru destul de larg de interes 
în ceea ce priveşte activitatea ta de psiholog, anume consilier şi 
psihoterapeut pentru copii, adulți şi tineri, logoped şi consilier 
psihologic în recuperarea afaziei. De ce ai ales aceste activităţi, ce 
anume te-a atras la ele? 

Încă de la început, am lucrat pe cont propriu, în practică 
privată — consilier şi psihoterapeut. Când lucrezi în practică privată, 
este nevoie să răspunzi unor cerinţe ale pieţei. Mă simt confortabil să 
lucrez cu toate categoriile de vârstă, chiar am nevoie să schimb 
periodic registrul de vârstă sau să lucrez cu categorii diferite de 
vârstă în acelaşi timp (mă ajută să menţin un anumit echilibru şi o 
anumită dinamică interioară atunci când lucrez). Şansa de a lucra cu 
pacienţi cu afazie se datorează primei paciente afazice cu care am 
lucrat (Ecaterina, o doamnă de 81 de ani). A fost o lecţie de viaţă 
pentru mine şi unul dintre cei mai buni mentori. Îi sunt 
recunoscătoare. În cazul afaziei, se pierde capacitatea de simbolizare 
a cuvântului. Simbolul, simbolurile personale (codul şi codificările) 
sunt cele care îmi stârnesc interesul în toate aceste direcții. 


Eşti preşedinte şi membru fondator al Asociaţiei Române 
pentru Afazie. Ce anume te-a determinat să faci acest pas, de a 
forma o organizaţie care să se ocupe de tratarea afaziei şi ce sprijin 
vă oferă instituţiile publice în recuperarea persoanelor care nu îşi 
permit tratamentul acestei tulburări? 

Afaziologia este o știință puțin cunoscută în România. 
Numărul tot mai mare al persoanelor care se confruntă cu afazia şi 
alte tulburări de limbaj cauzate de afectări neurologice, precum şi 
numărul insuficient de specialişti în domeniu m-au determinat să 
pun, acum câţiva ani, bazele Asociaţiei Române pentru Afazie. Puteţi 
afla mai multe despre activitatea noastră pe site-ul 
http://www.asociatiaromanapentruafazie.ro. 

M-am bucurat de colaborarea sau suportul unor colegi care 
lucrează în diverse spitale sau instituţii publice. Colaborarea noastră 
vizează mai ales cercetarea. Din păcate, nu există programe gratuite 
de recuperare sau suport financiar din partea instituţiilor publice. 
Pacienţii sunt cei care suportă integral costul şedinţelor de recuperare 
a limbajului sau de consiliere. 


Un alt domeniu căruia îi acorzi interes şi efort este tratarea 
anxietăţii şi a depresiei adolescenților şi a tinerilor cu potential 
creativ-artistic. Ce anume te-a atras (Şi) spre această zonă şi care 
sunt riscurile la care sunt supuşi aceştia, mai presus de agravarea 
simptomelor? 

Domeniul creativităţii, al performanţei înalte, al supradotării 
(în special în domeniul artistic) mă preocupă încă din anii de 
studenţie. Tendintele şi accentuările narcisice sau problemele de 
adaptare, problemele emoţionale, anxietatea şi depresia apar adeseori 
în cazul tinerilor supradotaţi. Există mitul conform căruia copiii 
supradotaţi, pentru că sunt aşa deştepţi sau sunt înalt performanti, se 
descurcă oricum, nu au nevoie de suport. În realitate, nu este chiar 
aşa şi apare riscul de subrealizare, abandon sau chiar suicid. În 
lucrarea „Studii de validare şi cercetări aplicative ale psihoterapiei 
experientiale a unificării transgenerationale”, în volumul II — 
„Creaţie artistică şi tendinţe psihopatologice la tinerii artişti plastici”, 
găsiţi cercetarea şi concluziile cercetării pe care am realizat-o cu 
câţiva ani în urmă pe tema aceasta. 


Altă latură a psihologiei în care te-ai implicat este cea a 
copiilor supradotaţi. Ştiu că, în 2010, ai participat, în cadrul 
Centrului Gifted Education, ca Director Ştiinţific al Proiectului 
Pilot de Testare a 1.000 de elevi cu vârstele cuprinse între 9 şi 12 
ani. Care au fost urmările acestui program după faza de testare? 

Crezi că ei vor beneficia vreodată de atenţia necesară din partea 
societăţii româneşti? De asemenea, crezi că societatea românească 
va beneficia vreodată de pe urma lor? 

Da, am fost Directorul Ştiinţific al acestui Program Pilot. Am 
realizat designul cercetării, strategia de selecţie, bateriile de teste 
psihologice pentru selecţie, am coordonat echipele de psihologi 
atestati care au participat la testările din şcolile bucureştene. Au fost 
selectaţi copii cu un IQ peste 130 (conform WISC-IV R), cu un 
anumit profil de personalitate şi, mai ales, având disponibilitatea 
părinţilor de a-i include într-un program educaţional alternativ. 
Implicarea mea a fost una punctuală, în faza de selecție. Sper că 
programele de care au beneficiat copiii după ieşirea mea din proiect 
au fost monitorizate atent de părinţi şi au corespuns nevoilor reale ale 
fiecărui copil. 

Da, cred că, mai devreme sau mai târziu, confuzia şi 
inversiunea valorilor cu care se confruntă în prezent societatea 
noastră se vor regla şi copiii şi tinerii înalt performanti vor putea sa 
se bucure de atenţia cuvenită, vor putea să-şi fructifice darurile. Mai 
devreme sau mai târziu, orice râu îşi intră în matcă. 


Din câte observ, există un fir ce leagă două dintre 
activităţile tale, logopedia şi afazia, anume limbajul, mai precis 
tulburarea acestuia. Fondatorul Semanticii Generale, Alfred 
Korzybski, consideră că limbajul are o serie de limitări, operând cu 
generalizări, distorsiuni şi deleţii, acesta neputând descrie in 
totalitate experienţa trăită de persoana respectivă. Mai concret, 
acesta este dependent de sensul pe care un individ îl dă obiectului 
sau experienţei respective, un sens care de multe ori este diferit faţă 
de sensul pe care îl dă alt individ aceleiaşi experienţe sau aceluiaşi 
obiect. Aceste limitări duc deseori la interpretări greşite ale 
mesajelor transmise de către persoana respectivă către aţi indivizi, 

generând astfel conflicte în comunicare. Cum vezi legătura dintre 
recuperarea deficienţelor de limbaj de natură logopedică şi afazică 
şi recuperarea  „deficienţelor” limbajului de natura 
comunicationala? 

Ha, ha! Da, există un fir al Ariadnei aici. Un subiect numai 
bun pentru o carte, aşa-i? Mă gândesc la asta. O să găsiţi răspunsul în 
următoarea mea carte care are ca tematică afazia. 


În perioada 13-14 iunie 2015, ai coordonat la Cluj-Napoca, 
sub egida Institutului S.P.E.R., workshop-ul „Consilierea şi 
Recuperarea în cazul Pacientilor cu Tulburări Neurologice şi de 
Limbaj. Pacientul Afazic”. Cum a fost experienţa ta ca formator? 
Ce abilităţi şi cunoştinţe au dobândit participanţii şi ce feedback ai 
primit de la aceştia? 

A fost o experienţă pozitivă. Apreciez efortul pe care l-au 
făcut colegele din Satu Mare, Botoşani, Petroşani pentru a fi prezente 
la curs şi le mulțumesc tuturor pentru interesul real şi pentru 
implicare. Trebuie să le mulţumesc pe această cale şi celor de la 
Biblioteca Judeţeană „Octavian Goga”. Au fost foarte receptivi şi ne- 
au pus la dispoziţie spaţiul pentru desfăşurarea cursului. 

Abilitatile pe care le-au dobândit urmează să fie validate 
acum în practica individuală. Colaborarea noastră nu s-a încheiat, 
fiecare participant la curs lucrează cu un pacient afazic şi elaborează 
un studiu de caz. Reuşita intervenţiei lor este feedback-ul pe care îl 
aştept. Dincolo de limitările materiale, am văzut pasiunea lor pentru 
acest domeniu şi am încredere. 


Eşti coautoare a volumelor „Copii şi Adolescenti: 


Probleme, tulburări, evaluare şi intervenţie psihoterapeutică” şi 
„Studii de Validare şi Cercetări Aplicative ale Psihoterapiei 

Experientiale a Unificării Transgenerationale”. Următoarea carte 
pe care o vei publica pe ce tematică se va axa? 

Lucrez la două cărți. Una are ca tematică afazia — perspective 
de înţelegere, modalităţi de intervenţie şi recuperare, iar cea de-a 
doua este o colaborare cu un omulet drag mie, o domnişoară cu 
potential artistic-creativ uriaş. Este o culegere de poveşti terapeutice 
ilustrate, ce se scriu ca de la sine. Prioritară acum este finalizarea 
programului computerizat de recuperare a afaziei „Pot să vorbesc”. 


Din perspectiva ta de cititor, ce cărţi te-au influenţat cel 
mai mult în formarea ta ca psiholog? De asemenea, care sunt 
cărţile de la Editura SPER te-au influenţat? 

Aş putea spune că m-am născut într-o bibliotecă. Când eram 
copil, dormitorul meu de vară era biblioteca familiei — o cameră 
luminoasă, cu miros de tei şi flori de grădină, câteva mii de volume, 
multe având ca tematică psihologia, filozofia, arta. Cu toate astea, 
definitorie pentru formarea mea ca om şi ca psiholog este întâlnirea 
cu câţiva oameni. Le mulţumesc. Nu aş putea să aleg câteva cărţi, aşa 
cum nu pot să aleg între oamenii pe care îi iubesc. De la „Psihologia 
Consonantistă” a lui Odobleja (care, atunci când este citită la 16 ani, 
iti structurează gândirea într-un anumit fel), la Dostoievski sau la 
Jung, la ultimele cercetări publicate în revistele de specialitate, toate, 
fireşte, au o influenţă. Nu obişnuiesc să citesc cărţi „la mâna a doua”. 
Caut întotdeauna să văd de unde / de la cine vine o idee, ce l-a 
determinat pe autor să gândească astfel, cum a ajuns la acele 
concluzii, dacă există cercetări valide care susţin ideea. 

Dintre apariţiile editoriale SPER, apreciez cărţile care 
fundamentează terapia unificării şi abordarea transgenerationala. 
Găsesc încă util pentru structurarea informaţiilor studenţilor şi mai 
vechiul manual „Orientarea experientiala în psihoterapie”. De 
asemenea, apreciez cărţile apărute sub semnătura Indara — Iolanda 

Mitrofan, în Colecţia Poesis, Poezie terapeutică — „Practica 
, »Glontul fratricid (cronica 


|» 


bucuriei”, „Bună dimineaţa, realitate 
unei lumi confuze)”. 


Practici în sens general psihologia de mai mult de 10 ani. 
Din experienţa ta, ce anume ar trebui să facă, în 2016, un psiholog 
debutant în România, pentru a avea succes în această meserie? 

Ce înseamnă să ai succes? Să apari la TV sau să publici în 
reviste mondene? Să primeşti moştenire o vilă drăguță şi să iti 
imaginezi că aceasta este un cabinet de psihoterapie atunci când toţi 
clienţii tăi sunt 2-3 prieteni de familie sau 2-3 copii ai vecinilor? Să 
umpli un perete întreg cu diplome de formare şi să devii psiholog 
specialist sau psiholog principal peste noapte, deşi tu nu ai lucrat 
niciodată in mod real? Să iti deschizi o clinică şi să te amagesti că ai 
câştigat şi abilitățile de a face recuperare sau psihoterapie? Impostura 
pare larg răspândită în domeniul nostru şi, din păcate, adeseori este 
prezentată drept succes. 

Pentru cei care preferă realitatea, în detrimentul succesului 
iluzoriu, cred că este nevoie să ai o anumită structură interioară 
pentru a practica această meserie, o curiozitate şi o preocupare 
naturală față de oameni, calităţi pe care nu prea le poţi căpăta la 
cursurile de formare. Apoi, este nevoie de foarte multă practică (poţi 
să începi din timpul facultăţii), de muncă aşezată, în tăcere, în 
cabinet sau în clinică, în secţiile de psihiatrie etc. şi de foarte multe 
ore de documentare, în bibliotecă sau acasă. Acum există acces la 
informaţie, la internet, la baze de date şi la ultimele cercetări în 
domeniu (ProQuest, EBSCO, ScienceDirect, SageJournals, 
SpringerLink etc). Dacă profesorii / formatorii tăi nu îți oferă 
informaţiile pe care le cauţi, este OK, poţi să ai un contact nemijlocit 
cu cei mai importanţi oameni din domeniu. Caută, nu te cantona. 
Există cursuri online (multe sunt gratuite) susţinute de profesori de la 

universități importante, există workshop-uri cu tematici variate, poți 
să alegi. Responsabilitatea față de propriile limite şi față de propria 
viață sunt de asemenea importante. Ai curajul de a începe şi fii 
dispus să experimentezi şi să înveți tot timpul. E minunat! 


(interviu realizat de Psih. Alexandru Ioan Manea) 

